ועדת החוקה, חוק ומשפט, כנסת 18, פרוטוקול מספר 31, 2009-06-24 16:00

דוד רותם: שלום חברים.

דוד רותם: משרד האוצר, בבקשה.

ברוך לוברט: כזכור, בפברואר 2009 פרסמנו את תקנות חובת המכרזים.

ברוך לוברט: במסגרת התיקון ביצענו הרבה מאוד שינויים, ואחד מהם היה התיקון של תקנה 3(30).

דוד רותם: כפי שאדוני זוכר, הוצג כאן שכל המשרדים קיבלו את זה והם לא התנגדו, ואחר כך כאשר התקנה הזאת נכנסה לתוקף, פתאום אני, שהייתי כבר יושב-ראש ועדה, קיבלתי על הראש שחוקקתי חוק נוראי.

דוד רותם: משרד הרווחה לפחות טען, שהוא מעולם לא ראה את התקנה הזאת.

ברוך לוברט: אני מזכיר משהו שאמרנו גם במהלך הדיונים הקודמים.

ברוך לוברט: אנחנו עשינו מהלך די תקדימי.

ברוך לוברט: גם בהקשר הזה עשינו מהלך של תיקון תקנות בדרך של הפצת תזכיר חוק.

ברוך לוברט: הפצנו את התקנות האלו בכמה סבבים לכל משרדי הממשלה, קיבלנו הערות מהמשרדים.

ברוך לוברט: אני לא יכול להגיד שאת כל ההערות קיבלנו, אבל באנו בדברים עם כל המשרדים ועם גופים ציבוריים נוספים שהעירו הערות.

ברוך לוברט: לאחר מכן עברנו תהליך ארוך גם מול ועדת שרים לחקיקה, ולאחר מכן התחלנו תהליך לא קצר גם פה, בוועדת החוקה.

ברוך לוברט: הכול, כמובן, תוך כדי שהיה פרסום באינטרנט והמשיכו להתקבל הערות גם במהלך דיוני הוועדה.

דוד רותם: אין בעיה, רק רציתי שהדברים יוערו.

ברוך לוברט: תקנה 3(30) עניינה פטור מחובת מכרז בהתקשרות של משרד לביצוע מיזם משותף, שמופעל ללא כוונת רווח.

ברוך לוברט: לפני התיקון לתקנות נדרש כתנאי לפטור כי ההתקשרות תיעשה עם מי שתורם לפחות מחצית מעלות ביצוע המיזם, ולאחר התיקון לתקנות הוספנו בין היתר מגבלה של סכום מינימום, כך שנדרש שההתקשרות נעשית עם מי שתורם ממקורותיו סכום שהוא לא נמוך מבין שניים, מחצית עלות ביצוע המיזם או חצי מיליון שקלים.

ברוך לוברט: צריך להבהיר שקביעת סכום המינימום למיזם משותף, שאנחנו עשינו במסגרת הרפורמה, משקפת את המטרה המקורית שאנחנו רואים של התקנה, שנועדה לתת מענה להקמת פרויקטים משמעותיים שנעשים בשותפות בין הממשלה לבין התורמים למיזמים השונים.

ברוך לוברט: מבחינתנו התקנה הזאת לא נועדה לתמוך בפעילות שוטפת של עמותות, שלצורך הזה התמיכה הזאת מוסדרת בהתאם למבחנים לחלוקת תמיכה במוסדות ציבור, בהתאם לחוק יסודות התקציב, באופן שמבטיח שוויון במתן התמיכות הממשלתיות.

ברוך לוברט: בכל זאת, בעקבות פנייה של כמה גופים וגם משרדי הממשלה השונים, ובפרט פנייה של שר הרווחה והשירותים החברתיים, החשב הכללי עורך חשיבה מחודשת בעניין הזה, ובפרט בשאלת העיתוי המתאים להחלת השינוי בתקנות, לאור הקשיים בפעילות של העמותות.

ברוך לוברט: לכן אנחנו מציעים להשמיט מתקנת הפטור כהוראת שעה לתקופה של חצי שנה את המגבלה של הסכום.

ברוך לוברט: המטרה היא לבחון את הדברים, לעשות חשיבה מחודשת וגם לבוא בדברים עם המשרדים.

דוד רותם: אנחנו מכירים את ההתנהלות, והחשש שלי הוא שבעוד חצי שנה, אחרי שזה כבר ייכנס לתוקף, אנחנו נקיים עוד דיון.

דוד רותם: האם לא יותר סביר להאריך את זה לשנה, כדי שלא נצטרך לשבת פה עוד חצי שנה?

דוד רותם: המכתב הזה הגיע היום, וכינסתי מייד את הוועדה כדי לדון בנושא, כי אני מבין שיש פה בעיה קשה.

דוד רותם: האם לא יותר נכון שנאריך את זה מראש לשנה, ואם תגיעו להסדר בתוך התקופה אז נעצור את זה לפני כן?

דוד רותם: הרי אם נאריך לחצי שנה, אני מבטיח לך שכולם ילכו לישון ובעוד חצי שנה עוד פעם זה יתפוצץ, וברגע האחרון שוב יתחילו לרוץ.

דוד רותם: התקשר אלי שר הרווחה שאדבר עם החשב הכללי.

דוד רותם: אם תגיעו לסיכומים קודם, פשוט נקצר.

ברוך לוברט: אדוני, אנחנו מעוניינים שהתקופה תהיה לחצי שנה בלבד, דווקא כדי לא למשוך את התהליכים, או כפי שאדוני אומר שאף אחד לא ילך לישון.

ברוך לוברט: יש לנו תקופה מאוד מצומצמת של חצי שנה, אנחנו נבוא בדברים עם המשרדים, וככל שנחליט שיש מקום להאריך את החשיבה, אולי נבקש תקופה נוספת.

ברוך לוברט: כרגע אנחנו לא חושבים שיש צורך בכך.

דוד רותם: תודה.

דוד רותם: משרד הרווחה, בבקשה.

בתיה ארטמן: בתאריך 6 במאי 2009 יצא מכתב של המנכ"ל שלנו לחשב הכללי, למר שוקי אורן, שמביע בפניו את החשש שהתקנה הזאת כפי שהיא חוקקה תביא לפגיעה קשה בכל מיני עמותות, גם בתקופה הזאת שיש ירידה חדה מאוד בגיוס התרומות, והוא ביקש לעכב את הנושא.

בתיה ארטמן: אני מבינה שהיתה שיחה עם השר, אבל השיחה לא היתה שיחה רשמית, כי גם לא קיבלנו תשובה רשמית למכתב.

דוד רותם: הנה התשובה הרשמית.

בתיה ארטמן: אמרו לי שהיום הוציאו את מכתב התשובה.

דוד רותם: נענו לבקשת השר ובאים להאריך את זה לחצי שנה.

בתיה ארטמן: אנחנו חשבנו שהתקופה הנכונה היא לפחות תקופה של שנה, בגלל זה שעוד אין תקציב, בגלל זה שעד עכשיו אף עמותה לא יכלה להגיש בקשה למיזם משותף.

בתיה ארטמן: חשבנו שתקופה של שנה, שבה גם נבחן את הדברים וגם נוכל להיערך למכרזים, תהיה תקופה נכונה.

בתיה ארטמן: אבל במידה שהוועדה תחליט רק על חצי שנה, אנחנו נבקש שייכתב בהחלטה של הוועדה שבתקופה הזאת משרד האוצר יצטרך לבוא אתנו בדין ודברים, במחשבה מחודשת על כל ההיערכות.

בתיה ארטמן: לא שהוא יגיד לנו שהסתיימה התקופה ונגמר, אלא הוא יצטרך לבוא אתנו בדין ודברים.

דוד רותם: יש לי שתי אפשרויות.

דוד רותם: אפשרות אחת היא לאשר את התקנות, אפשרות אחרת היא לא לאשר את התקנות.

דוד רותם: אני לא יכול לתקן אותן בניגוד לעמדת השר, כי השר מביא לי תקנה ומבקש שאאשר אותה.

דוד רותם: אני יכול להמליץ לשר לבוא אתכם בדין ודברים, אני לא יכול להכריח אותו.

דוד רותם: אם הוא יחליט למשוך רגליים שישה חודשים ואז להגיד לכם שנגמרה התקופה – גם לכם יש שרים והם יושבים בממשלה והם יצטרכו לפעול מיידית.

בתיה ארטמן: אנחנו מעדיפים שיאשרו את התקנה, כדי שזה יאפשר לנו טווח של פעילות של כמה חודשים לחוצים, ובתקופה הזאת נבוא בדין ודברים.

בתיה ארטמן: אבל אני חושבת שגם לאוצר אין שום התנגדות שבתקופה הזאת נבוא אתם בדין ודברים.

ברוך לוברט: זאת הכוונה.

דוד רותם: זאת הכוונה, זה מה שהם אמרו.

דוד רותם: הניסוח הוא: ההתקשרות נעשית עם מי שתורם ממקורותיו סכום שאינו נמוך ממחצית עלות ביצוע המיזם.

דוד רותם: מי בעד? מי נגד?

דוד רותם: ה צ ב ע ה בעד – 2 נגד – אין התקנות אושרו.

ברוך לוברט: תודה רבה.

דוד רותם: תודה.